b'\n_START_ARTICLE_\nVsevolod I. Kijevski\n_START_SECTION_\nVladavina dveh starej\xc5\xa1ih bratov\n_START_PARAGRAPH_\nOb smrti Vsevolodovega o\xc4\x8deta, Jaroslava Modrega, je bilo \xc5\xbeivih \xc5\xa1e pet njegovih sinov. Izjaslav je upravljal najpomembnej\xc5\xa1e kne\xc5\xbeevine: Kijev, Novgorod in Turov. Svjatoslav je vladal v \xc4\x8cernigovu, Vsevolod v Perejaslavlu, Rostovu, Suzdalju in ob Belem jezeru, Igor v Volinski in Vja\xc4\x8deslav v Smolenski kne\xc5\xbeevini._NEWLINE_Jaroslav Modri je prestol zapustil najstarej\xc5\xa1emu sinu, Izjaslavu (vladal 1054-73 in 1076-78), ostale brate pa je pozval naj bodo slo\xc5\xbeni in naj za vladarja vedno priznavajo najstarej\xc5\xa1ega med njimi. Slednje so starej\xc5\xa1i in gospodarsko mo\xc4\x8dnej\xc5\xa1i trije bratje med seboj spo\xc5\xa1tovali (anali jih imenujejo "triumvirat"), mlaj\xc5\xa1a dva, ki sta posedovala manj pomembne pokrajine, pa so odrinili; Igorju so celo odvzeli njegovo Volinijo in ga prestavili v Smolensk._NEWLINE_Do leta 1068 so se trije bratje slo\xc5\xbeno borili proti tur\xc5\xa1kim plemenom, ki so vdirala v Kijevsko Rusijo, in proti upornim ruskim knezom. Tedaj pa so Kumani vdrli globoko v kijevsko dr\xc5\xbeavo in ob reki Alti (desni pritok reke Trube\xc5\xbe) premagali vojsko treh knezov. Kumani so se tedaj prvi\xc4\x8d pojavili kot voja\xc5\xa1ka sila, ki je kasneje ve\xc4\x8dkrat igrala pomembno vlogo v medsebojnih razprtijah ruskih knezov._NEWLINE_Po porazu sta se Svjatoslav in Vsevolod umaknila vsak v svojo kne\xc5\xbeevino. V Kijevu je mestni svet zahteval od Izjaslava, da zbere novo vojsko in nadaljuje boj s Kumani. Izjaslav je zahtevo odklonil in pri\xc5\xa1el v tako hud spor z me\xc5\xa1\xc4\x8dani, da je moral pobegniti k poljskemu kralju Boleslavu Drznemu, katerega stric je bil. Vrnil se je s poljsko vojsko, zatrl upor in, kljub svarilu Svjatoslava in Vsevoloda, kruto kaznoval upornike: kakih sto jih je dal usmrtiti, \xc5\xa1e veliko ve\xc4\x8d oslepiti. Ker ni imel svoje vojske, se je \xc5\xa1e naprej opiral na Poljake; njegova garda je bila sestavljena iz samih Poljakov. Del meni\xc5\xa1tva mu je zameril naklonjenost katoli\xc5\xa1tvu (poro\xc4\x8den je bil s Poljakinjo). Me\xc5\xa1\xc4\x8dani mu niso mogli odpustiti strogega kaznovanja. Tudi brata sta podprla me\xc5\xa1\xc4\x8dane in leta 1073 je Izjaslav ponovno zbe\xc5\xbeal v tujino. Pomo\xc4\x8d je iskal pri nem\xc5\xa1kem cesarju Henriku IV. in kasneje pri pape\xc5\xbeu Gregorju VII._NEWLINE_Prestol kijevskega velikega kneza je zavzel \xc4\x8dernigovski knez Svjatoslav (1073-76). Del meni\xc5\xa1tva pa je \xc5\xa1e naprej ostal naklonjen Izjaslavu in po Svjatoslavovi smrti se je Izjaslav ponovno vrnil na oblast. Vsevolod se je s tem strinjal, saj mu je Izjaslav podelil \xc4\x8cernigovsko kne\xc5\xbeevino, ki je dotlej pripadala Svjatoslavu. Temu sta se uprla Svjatoslavov sin Oleg in Vja\xc4\x8deslavov sin Boris, poklicala na pomo\xc4\x8d Kumane in zavzela \xc4\x8cernigov. Tedaj je Izjaslav s Poljaki prisko\xc4\x8dil Vsevolodu na pomo\xc4\x8d in ponovno so zavzeli \xc4\x8cernigovsko kne\xc5\xbeevino; pri tem pa sta Izjaslav in Boris v boju padla (1078). (Boj za \xc4\x8cernigovsko kne\xc5\xbeevino s tem ni bil kon\xc4\x8dan; nadaljeval se je z dr\xc5\xbeavljansko vojno dvajset let kasneje.)_NEWLINE_\xc5\xa0ele sedaj je Vsevolod pri\xc5\xa1el na polo\xc5\xbeaj kijevskega velikega kneza.\n_START_SECTION_\nVladanje Vsevoloda I.\n_START_PARAGRAPH_\nVladavina Vsevoloda I. (1078-93) je minila brez ve\xc4\x8djih pretresov in voja\xc5\xa1kih spopadov. Bil je izredno izobra\xc5\xbeen vladar, za katerega se ve, da je govoril pet tujih jezikov. Imel je mnogo mednarodnih povezav in dru\xc5\xbeinskih vezi. \xc5\xbde leta 1046 ga je o\xc4\x8de poro\xc4\x8dil z Anastazijo, sorodnico bizantinskega cesarja Konstantina IX. Monomaha. Z njo je imel sina Vladimirja Monomaha, ki se je razvil v odlo\xc4\x8dnega vojskovodjo, kateremu je o\xc4\x8de prepu\xc5\xa1\xc4\x8dal poveljevanje vojske in mu dal v upravljanje \xc4\x8cernigovsko kne\xc5\xbeevino. Vsevolod in Anastazija sta imela tudi h\xc4\x8derko Janko, ki je z meni\xc5\xa1kim imenom Ana (\xe2\x80\xa01112) postala predstojnica v Andrejevskem samostanu v Kijevu._NEWLINE_Po smrti prve \xc5\xbeene (1067) se je Vsevolod I. poro\xc4\x8dil s kumansko princeso Ano (\xe2\x80\xa01111). Njun sin Rostislav (1070-1093), knez Perejaslavlja, je utonil po bitki s Komani v reki Stugna, njuno h\xc4\x8di Evpraksijo (1069/1071-1109) pa je o\xc4\x8de poro\xc4\x8dil z mejnim grofom sa\xc5\xa1ke Severne marke Henrikom I. von Stadeom; ko ji je mo\xc5\xbe umrl, se je poro\xc4\x8dila z nem\xc5\xa1kim cesarjem Henrikom IV._NEWLINE_Zaradi svoje progr\xc5\xa1ke usmerjenosti Vsevolod I. ni imel dobrih odnosov z rusko pravoslavno cerkvijo. Kot ravnote\xc5\xbeje kijevski Pe\xc4\x8derski lavri je v Kijevu ustanovil Vidubicki samostan._NEWLINE_Vsevolod je v zadnjih letih \xc5\xbeivljenja, ko je bil \xc5\xbee bolan, dr\xc5\xbeavne posle prepustil sinu Vladimirju Monomahu._NEWLINE_Vsevoloda I. je na polo\xc5\xbeaju kijevskega velikega kneza nasledil njegov ne\xc4\x8dak Svjatopolk II. Izjasljavi\xc4\x8d (1093-1113), tega pa Vsevolodov sin Vladimir Monomah (1113-25).'